“Kongen er død” …ja, det er gudhjælpemig en af overskrifterne. Hold nu for Satan da op. En ekstremt konservativ mand med til tider ret tvivlsomme forretningsmetoder der mindede alt for meget om Joakim Von And på en dårlig dag er død. Ingen grund til at råbe hurra, seføli, men heller ingen grund til at hylde afdøde med anden respekt end den man har over for dygtige magt(mis-)brugere.

Tjek lige nedenfor og få et lidt andet syn end det som overdanmark så respektfuldt – men disrespektfuldt for dig og mig – maler frem på skærmen i disse dag. Transvestitten bag tasterne synes i hvert fald ikke at Ham Møller var en særligt fed fyr.

SKAT? NEJ TAK

I 2010 betalte Maersk reelt kun omkring 55 milioner i skat i Danmark ud af en dansk omsætning på mange tusind millioner. Og indehaveren har i flere omgange fået ændret eller stoppet love der skulle beskatte hans danske del af virksomheden mere end blot symbolsk. Kun rimeligt når man er den som allerede har allermest. (Det er dog svært at finde gennemskuelige oplysninger og Maersk siger selv noget andet. (DR Nyheder))

YTRINGSFRIHED? NEJ TAK

Da Berlingske skrev om Maersks samarbejde med tyskerne under 2. Verdenskrig solgte han sin andel af avisen som straf, og den var tæt på lukning. Meeeget fin respekt for ytringsfrihed og et flot demokratisk sindelag.

KRIGSOPERATØR? JA TAK

Under den første Irak-krig stillede Maersk en stor flåde gratis til rådighed for den amerikanske hær. Anslået dræbte amerikanerne mere end 3500 civile og 20-30.000 irakiske soldater – heraf mange tvangsudskrevne. Amerikanerne mistede 114 (Ethundredeogfjorten) soldater. Vinderen taler om “sejr” – taberen taler om “nedslagtning”. Maersk var på det første hold. (Under den anden krig fik han forresten gode dollars for det.) (Wiki)

SNYDE DET DANSKE SAMFUND? JA TAK

Den gennemsnitlige profit i en virksomhed er cirka 8 procent. På nordsø-olien, som er din og min, tjener Maersk over 50 pct. Det er flere 1000 millioner om året! Hånden på hjertet, virker det som om at aftalen er lavet med rettidig omhu for samfundssind og retfærdighed? (Information og Arbejderen)

MILJØ? NEJ TAK

Maersk udvinder olie og oser rundt med verdens største flåde. Med andre ord en pragt-grissebasse der udspyer godt med CO2 i luften til os og vores børn. Bruger denne monsterrige koncern penge på seriøs miljøforskning? Næ.

HOFSNOG? JA TAK

Da Møller-drengen startede i sit fars rederi var det ikke synderligt stort og der var ingen særlig forbindelse til Hoffet. Al den senere kongerøgelse er altså købt og betalt. Det klæder begge parter virkeligt smukt.

GIGANTMINDSMÆRKE BETALT AF FOLKET? JA TAK

Behøver jeg at nævne Københavns Havns grimmeste bygning? Ja, det gør jeg da! En gigantisk kube i røvkedelige gule mursten som kunne trækkes så meget fra i skat at den afdøde fucking tjente på at give os en “gave” (og han havde jo ikke en klejne i forvejen) og som koster der hvide ud af øjnene at drive? Og som trods sin EKSTREMT synlige og centrale placering kun har plads til omkring 1500 personer pr. forestilling. (EB)

DANSKER-SIND? NEJ TAK

Det kan godt være at han gav nogle millioner til Rebild-fester og det danske mindretal i Germania og den slags. Men for et par år siden fyrede Maersk en ordentlig røvfuld danske søofficerer fordi de var for dyre i løn – jeg kender såmænd et par stykker. Og de menige søfolk er for længst udflaget til andre nationer. Det er man som virksomhed i sin gode ret til. Men nationalpatriotisk er det jo ikke rigtigt, vel?

LOKALPLANER? NEJ TAK

Cirka alle demokratiske systemer om byplanlægning blev tromlet da Opera-mausolæet skulle bygges. Så nu kæmper Københavns Kommune med en håbløs infrastruktur rundt om kolossen, inklusiv endnu en bro der kvæler livet på havnevandet. Og i Horsens byggede manden da lige en piv-ulovlig Bilka. Hvem kan? Maersk kan.

GENNEMSIGTIGHED? NEJ TAK

Dette er vel trumfen: Maersk bestod på facaden af to tæt omslyngede aktieselskaber helt ind til 2003. Den usædvanlige konstruktion gjorde det umuligt at gennemskue virksomhedens økonomi, hvilket på børsen er en stor uskik og derfor blev skarpt kritiseret. Og på bunden ret Stein Bagger-agtigt sådan med vilje at sløre sin økonomi og samtidigt gøre tung business med andre. Lovligt? Ja. Heltestatus? Nej.

Altså, transen er ikke kommunist eller andet halv-hysterisk, og jeg bebrejder egentligt ikke Kong Møller i at have spillet sine kort bedst muligt. Ingen tvivl om hans enorme dygtighed og flid. Imponerende hvad han skabte. Men det er sært og kvalmende at se heltedyrkelsen af en mand, der tydeligvis syntes at rettidig omhu kun gjaldt den ene vej. Fy for en muggen presse der bliver ved at udsprede det falske landsfader-billede. Og fornærmende. Vi kan jo godt se at hans nationalkærlighed var begrænset til det rent symbolske.

(Til gengæld var han god til propagandafilm)

OPDATERING

Du godeste – kan se at indlægget et gået nærmest viralt. Rart, for jeg var sgu helt nervøs for at man ikke måtte tale små-grimt om de døde. Men hvis vi er så mange der ikke forstår kongehyldesten, hvorfor er der så ikke mere modspil? …nå jo, alle medier i dag er jo borgerligt ejet. Suk.

Facebook-venner har det sjovere!

Bliv ven på Facebook – d’hyggeligt, vi splejser om lidt snacks og du får besked om nyt på bloggen.

Speak up, damnit!

Hvad tænker du om det du lige har læst? …hold dig ikke tilbage, jeg er virkelig glad for liv og feedback.